„După un raid în timpul nopții la două depozite de petrol din ținutul Krasnodar al Federației Ruse, o dronă cu rază lungă de acțiune a «vizitat» în cursul dimineții și Republica Bashkortostan, lovind rafinăria de petrol Gazprom Neftehim Salavat”, a declarat sursa citată.
Potrivit acestei surse, drona care a vizat rafinăria de petrol din Bașkortostan aparține SBU și a înregistrat un record lovind o țintă situată la 1.500 de kilometri depărtare.
Gazprom Neftehim Salavat este unul dintre cele mai mari complexuri de rafinare a petrolului și producție petrochimică din Federația Rusă, a precizat sursa citată de Interfax-Ukraina.
„SBU a dovedit încă o dată că are soluții tehnologice puternice care ajută la lovituri dureroase împotriva inamicului. Aceasta înseamnă că rafinăriile și depozitele de petrol care operează în cadrul complexului militar-industrial din Rusia nu sunt în siguranță chiar și dacă se află mult în profunzime” de linia frontului, a adăugat sursa respectivă.
Atacul a fost confirmat de șeful Bașkotorstanului, Radii Habirov. „Astăzi (joi – n.r.), în jurul orei 13.00, o dronă a atacat zona industrială a orașului Salavat, după care s-a produs fum în zona uneia dintre instalațiile întreprinderii Gazprom Neftehim Salavat”, a scris Habirov pe canalul său de Telegram susținând că „întreprinderea își desfășoară activitatea în mod normal”.
Oficialul de rang înalt din Bașkotorstan a acuzat „o încercare de a discredita” sărbătoarea din ziua de 9 mai, când Rusia marchează ziua înfrângerii Germaniei naziste spre sfârșitul celui de-Al Doilea Război Mondial (1939-1945).
Înainte de atacul de la Salavat, o serie de explozii au avut loc în noaptea de miercuri spre joi lângă în satul Iurovka, lângă Anapa, în ținutul Krasnodar. Ținta: două depozite de petrol folosite pentru a transporta combustibil trupelor ruse via Crimeea, peninsula de la Marea Neagră anexată de Moscova în martie 2014. Peste 60 de pompieri au fost mobilizați pentru stingerea incendiilor de la Iurovka.
De la începutul acestui an, rafinăriile de petrol din Rusia au devenit ținte ale dronelor ucrainene, ceea ce a dus la o reducere a producției de combustibil. De regulă, Ucraina nu comentează oficial aceste atacuri.